b'\n_START_ARTICLE_\nWilhelm Ritter von Leeb\n_START_SECTION_\nBakgrunn\n_START_PARAGRAPH_\nHan er f\xc3\xb8dt som Wilhelm Leeb og begynte p\xc3\xa5 offisersutdannelse 1895 i den bayerske h\xc3\xa6r. I 1897 ble han utnevnt til l\xc3\xb8ytnant og tjenestegjorde i artilleriet. Da bokseroppr\xc3\xb8ret i Kina br\xc3\xb8t ut i 1898, ble han sendt dit som en del av det 20 000 mann sterke tyske \xc3\x98st-Asia-korpset under kommando av Alfred Graf von Waldersee. Senere gikk han i \xc3\xa5rene 1903\xe2\x80\x931907 p\xc3\xa5 krigsskolen i M\xc3\xbcnchen. I 1905 ble han utnevnt til oberleutnant._NEWLINE_I \xc3\xa5rene 1907 til 1909 tjenestegjorde Leeb som stabsoffiser bayerske generalstab, deretter hadde han tilsvarende posisjon ved den pr\xc3\xb8yssiske generalstaben i Berlin fram til 1911._NEWLINE_Fram til f\xc3\xb8rste verdenskrig tjenestegjorde han som hauptmann og batterisjef i 10. bayerischen Feldartillerie-Regiment i 1912\xe2\x80\x9313 i Erlangen, og da krigen br\xc3\xb8t ut ble han stabsoffiser ved I. Bayerischen Armeekorps i M\xc3\xbcnchen.\n_START_SECTION_\nF\xc3\xb8rste verdenskrig\n_START_PARAGRAPH_\nLeeb ble overf\xc3\xb8rt til \xc3\xb8stfronten og utnevnt til major sommeren 1916. Den 2. mai 1915 utmerket han seg s\xc3\xa6rlig under slaget om Gorlice-Tarn\xc3\xb3w, og han ble 29. mai 1916 tildelt den bayerske Milit\xc3\xa4r-Max-Joseph-Ordens ridderkors.  Dette ga han ogs\xc3\xa5 tittelen og adelspredikatet ritter von, og han ble sl\xc3\xa5tt adelig under en seremoni 21. juni 1916. \xc3\x85ret etter ble han utnevnt til \xc3\xa5 tjenestegj\xc3\xb8re i staben til kronprins Rupprecht av Bayern, som deltok i krigen som generalfeltmarskalk p\xc3\xa5 vestfronten.\n_START_SECTION_\nMellomkrigstiden\n_START_PARAGRAPH_\nEtter fredsslutningen i 1918 forble Leeb i Reichswehr, som en del av den 100 000-manns styrken Tyskland var tillatt \xc3\xa5 beholde etter Versaillestraktaten. I 1923 bidro han til \xc3\xa5 sl\xc3\xa5 ned det nasjonalsosialistiske \xc3\xb8lkjellerkuppet. Han fikk deretter den milit\xc3\xa6re kommandoen over hele Bayern og ble utnevnt til generall\xc3\xb8ytnant._NEWLINE_Etter den nasjonalsosialistiske maktovertakelsen 30. januar 1933, stilte Leeb seg reservert til denne, men fortsatte \xc3\xa5 tjenestegj\xc3\xb8re i det nyopprettede Wehrmacht hvor han hadde en rask karri\xc3\xa8re i oppbyggingen av dette. Den 1. oktober 1933 ble han \xc3\xb8verstkommanderende for enheten i Kassel, og 1. januar 1934 ble han sjef for det tyske artilleriet._NEWLINE_Hitler hadde ikke tillit til Leeb p\xc3\xa5 grunn av hans motstand mot nasjonalsosialistene, og Leeb ble pensjonert i 1938 med graden generaloberst. Som f\xc3\xb8lge av blombergkrisen samme \xc3\xa5ret ble Leeb tilbakekalt i juli og satt inn i staben til den nye h\xc3\xa6rsjefen Walther von Brauchitsch. Senere samme \xc3\xa5r ledet han den tyske 12. Arm\xc3\xa9 da denne rykket i Sudetenland. Deretter ble Leeb igjen pensjonert._NEWLINE_Under opptakten til andre verdenskrig i august 1939 ble Leeb atter en gang gjeninnkalt, n\xc3\xa5 som \xc3\xb8verstkommanderende for H\xc3\xa6rguppe C ved grensen til Frankrike.\n_START_SECTION_\nAndre verdenskrig\n_START_PARAGRAPH_\nUnder slaget om Frankrike br\xc3\xb8t Leebs styrker gjennom Maginotlinjen, og som f\xc3\xb8lge av denne seieren ble Leeb tildelt Jernkorsets ridderkors og utnevnt til generalfeltmarskalk._NEWLINE_Denne triumfen gjorde ogs\xc3\xa5 at Hitler m\xc3\xa5tte vise ham tillit: Han plasserte ham i juni 1941 som \xc3\xb8verstkommanderende for Arm\xc3\xa9gruppe Nord, med ansvaret for det nordlige frontavsnittet under Operasjon Barbarossa. Oppdraget var \xc3\xa5 knuse styrkene fra Den r\xc3\xb8de arm\xc3\xa9 i omr\xc3\xa5det og \xc3\xa5 sikre \xc3\x98stersj\xc3\xb8kysten og de sovjetiske marinebasene der. Leeb lyktes i dette i stor grad, og allerede etter tre m\xc3\xa5neder hadde hans styrker rykket 900\xc2\xa0km inn i Sovjetunionen og startet beleiringen av Leningrad._NEWLINE_Etter nederlaget i slaget om Tikhvin utenfor Leningrad, ba Leeb Hitler om \xc3\xa5 bli l\xc3\xb8st fra sin kommando, da han var lei av Hitlers detaljstyring._NEWLINE_Leeb hadde ingen tiltro til Hitlers milit\xc3\xa6re evner. I tillegg kunne ikke Leeb g\xc3\xa5 god for den barbariske krigf\xc3\xb8ringen som det nasjonalsosialistiske styret la opp til, da denne stred mot Leebs religi\xc3\xb8se forankring. Hitler skal foraktelig ha kommentert at \xc2\xabLeeb g\xc3\xa5r i barndommen; han skj\xc3\xb8nner ikke og evner ikke \xc3\xa5 gjennomf\xc3\xb8re min plan for en hurtig erobring av Leningrad ... Han er tydeligvis senil, har mistet sitt mot, og som en sann katolikk vil han heller be enn \xc3\xa5 sloss.\xc2\xbb_NEWLINE_I januar 1942 ble Leebs anmodning om \xc3\xa5 bli pensjonert innvilget, og han ble erstattet av Georg von K\xc3\xbcchler. Leeb vendte tilbake til sin familie og levde et tilbaketrukket liv fram til sin d\xc3\xb8d.'